Ruotsi ei aio auttaa maan kansalaisia, jotka ovat liittyneet ja sotineet terroristijärjestö Isisin riveissä. Pääministeri Stefan Löfvenin mukaan Ruotsin hallitus ei aio auttaa heitä takaisin Ruotsiin. Löfven kommentoi asiaa Ruotsin yleisradioyhtiön SVT:n haastattelussa (siirryt toiseen palveluun).

Yhdysvaltain presidentti Donald Trump kehotti viikko sitten Euroopan maita kotiuttamaan Syyriassa ja Irakissa vangitut kansalaisensa. Vangittuja on tiettävästi ainakin 800.

Ulkoministeri Margot Wallström on aiemmin epäröinyt kannanotoissaan asian suhteen. Nyt pääministeri Löfven sanoo, että se ei ole ajankohtaista.

– Ruotsi ja ulkoministeriö ovat vuodesta 2011 lähtien kehoittaneet, ettei kyseiselle alueelle matkusteta. He, jotka sitä vielä tekevät, eivät voi luottaa Ruotsin konsulipalveluun, Löfven sanoi.

Ranska on luvannut kotiuttaa 150 Isis-taistelijaa. Belgia on puolestaan vaatinut EU:lta yhteistä kantaa.

– Jokainen maa voi tehdä valintansa, Löfven kommentoi SVT:lle.

Lasten osalta Löfvenin kanta ei ole niin selvä.

– Mitä tulee lapsiin, täytyy ajatella vähän sitä, miten se tapahtuisi, mutta minulla ei ole ratkaisua tähän.

Sen sijaan Stefan Löfven ei kuitenkaan usko, että Isisin kannattajien pitäisi menettää Ruotsin kansalaisuutensa.

– Se on kansainvälisen oikeuden vastaista, hän toteaa.

Lue myös:

Soini Isis-vierastaistelijoiden mahdollisesta paluusta: Ei sympatiaa

Pohjois-Syyrian kurdit: Emme ole vapauttamassa Isis-vankeja

Trump Euroopan johtajille: Ottakaa vastaan 800 Syyriassa vangittua Isis-taistelijaa

Muokattu 8.30: Tarkennettu otsikkoa.. Muokattu myös klo 10.12, Löfven puhuu SVT:n jutussa auttamisesta maahan, ei päästämisestä